বিরোধীদলীয় প্রধান হুইপ জয়নুল আবদিন ফারুক পুলিশের  মামলায় জামিন নিতে হাইকোর্টে এসেছেন। আজ মঙ্গলবার সকাল ১০ টা ২০ মিনিটে ইউনাইটেড হাসপাতালের একটি অ্যাম্বুলেন্সে করে তাকে হাইকোর্টে নিয়ে আসা হয়। পুলিশ ফারুককে হাসপাতাল থেকে বের হতে বাধা দিচ্ছে- আদালতে আইনজীবীরা এ কথা জানালে সোমবার হাইকোর্ট তাকে আদালতে আনতে ঢাকার পুলিশ কমিশনারকে নির্দেশ দেয়। এর আগে ওই বেঞ্চে বিকেল ৪টায় শুনানির জন্য সময় নির্ধারণ ছিল। কিন্তু পুলিশের বাধার মুখে হাসপাতাল থেকে আদালতে আসতে পারেননি জয়নুল আবদিন ফারুক। বিষয়টি পরে নজরে আনা হলে আদালত শুনানির সময় পিছিয়ে ফারুককে আদালতে হাজির করতে ডিএমপি কমিশনারকে  নির্দেশ দেন।    প্রসঙ্গত, গত ৬ জুলাই বিএনপি-জামায়াত আহূত ৪৮ ঘণ্টার হরতালের প্রথম দিন সকালে মানিক মিয়া এভিনিউ এলাকায় পুলিশের বেধড়ক লাঠিপেটায় আহত হন বিরোধীদলীয় চিফ হুইপ ফারুক। তাকে ইউনাইটেড হাসপাতালে চিকিৎসা দেওয়া হচ্ছে।